Tesourie rig finale waarskuwing aan Maluti-a-Phofung(Foto: Maluti-a-Phofung/ Facebook) Die nasionale tesourie het ’n finale waarskuwing aan die Maluti-a-Phofung-munisipaliteit in die Thabo Mofutsanyana-distrik in die Vrystaat gerig om aan wetlike vereistes te voldoen om sy onbefondste begroting reg te stel. Indien dit nie gedoen word nie, sal die tesourie sy toekenning weerhou wat aan die begin van Desember verskuldig is. Die munisipaliteit maak staat op hierdie betaling aangesien dit minimale inkomste van verbruikers invorder. Hierdie munisipaliteit bedien onder meer Harrismith en Kestell. Die munisipaliteit het verlede week ’n kennisgewing aan personeel en raadslede uitgereik dat salarisse nie betaal sal word nie weens kontantvloeiprobleme. Personeel het toe ophou werk en ’n waterkrisis het gevolg omdat geen water by die vier groot watersuiweringsaanlegte gepomp is nie. Tenkwaens kon ook nie ontplooi word om die 380 000 inwoners te bedien nie, aangesien die tenkwaens ook nie toegang tot water kon verkry nie. Na die kennisgewing het sommige personeellede wel hul salarisse ontvang, maar kontrakwerkers, bestuurders en raadslede is nog nie betaal nie. Werk by die meeste watersuiweringsaanlegte is hervat. Die DA het sedert die aanvaarding van die onbefondste begroting in Junie gewaarsku dat die munisipaliteit se geld gaan opraak, sê Leona Kleynhans, die DA se woordvoerder van samewerkende regering en tradisionele sake (Cogta) in die Vrystaat. “Ingevolge die wet moes die raad ook ’n begrotingsbefondsingsplan aanvaar het om aan te dui hoe dit befondsing sou verseker. Dit is egter nie gedoen nie. Die Eskom-ooreenkoms wat die Gautengse hooggeregshof in Junie verlede jaar beveel het, en uiteindelik in September vanjaar deur die raad goedgekeur is, is steeds nie gesluit en geïmplementeer nie.” Die minister van finansies het in Oktober verlede jaar beveel dat die munisipaliteit onder nasionale ingryping ingevolge artikel 139(7) van die Grondwet geplaas word weens sy uiters haglike finansiële situasie en gebrek aan behoorlike bestuur. Die Vrystaatse provinsiale uitvoerende komitee het versuim om dit te doen. “Die DA het ’n raadsitting geëis om die finansiële en waterkrisis te bespreek, maar die speaker, Paratlane Motloung, het versuim om dit te belê. “Dit is duidelik dat die koalisieregering in Maluti-a-Phofung en die ANC- provinsiale regering albei die inwoners verraai het deur hierdie verregaande wanbestuur, ineenstorting van dienste en versuim om in te gryp.” Maroela Media het vroeër berig die Maluti-a-Phofung-munisipaliteit se kragrekeninge is die verste in die rooi en sy skuld aan Eskom beloop na raming R6,8 miljard. Die DA eis dat die munisipaliteit onder nasionale ingryping geplaas word. “Eerste op die agenda moet die implementering van die hofbevel met Eskom wees. Dit sal die skuld aan Eskom wat die munisipaliteit lamgelê het, beperk en ’n stabiele elektrisiteitstoevoer vir inwoners en besighede verseker. “Dit is tyd om te erken dat daar nie meer ’n plan B is nie. Dit kan nie toegelaat word dat die gemeenskap aanhou ly onder hierdie onbevoegde bewind nie.”